Znamjanka

Znamjanka () on kaupunki Ukrainan Kirovohradin alueen Kropyvnytskyin piirissä. Znamjanka sijaitsee noin 40 kilometriä alue- ja piirikeskus Kropyvnytskyiista koilliseen. Eurooppatie  (valtatie M04) kulkee kaupungin kautta. Znamjanka (yhdessä länsipuolisen Znamjanka Druhan kaupunkityyppisen taajaman kanssa) on myös rautateiden risteysasemapaikkakunta. Sinne johtavat päärataverkon ratayhteydet etelästä Mykolajivista, koillisesta Krementšukista ja lännestä Bohdanivkan risteysasemalta.

Ukrainan tilastokeskus arvioi kaupungin väkiluvuksi 21 749 asukasta vuoden 2021 alussa. Vuonna 2001 asukkaita oli 29 234. Heistä etniseltä taustaltaan ukrainalaisia oli 87,7 prosenttia, venäläisiä 10,3 prosenttia sekä valkovenäläisiä ja moldovalaisia kumpiakin 0,3 prosenttia.

Znamjanka on perustettu vuonna 1869 Harkovan ja Odessan välisen radan rautatieasutukseksi. Nimi otettiin läheisestä Znamjankan kylästä (nykyinen Znamjanka Druha), joka siis oli vanhempi, 1700-luvun alussa Venäjän keskiosista - mahdollisesti Znamjanske Orlovin kylästä - saapuneiden vanhauskovaisten perustama asutus. Uusi rautatie Mykolajiviin avattiin 1873 ja Fastiviin 1876. Nämä edistivät risteysasemapaikkakunnan kehittymistä. 

Znamjanka oli vuodesta 1923 lähtien piirikeskus, 1930 se sai kaupunkityyppisen taajaman aseman, 1938 piirin alaisen kaupungin asema ja 1939 siitä tuli alueen (oblastin) alainen kaupunki. Ukrainan vuonna 2020 tehdyn aluehallintouudistuksen jälkeen kaupunki siirtyi osaksi Kropyvnytskyin piiriä.

Rautatiehen liittyvien palvelujen ohella kaupungissa on muun muassa elintarviketeollisuutta.

Lähteet

Aiheesta muualla
 

Kirovohradin alueen kaupungit